

**ЗЕЙНОЛЛА ОЛЖАС ДАУЛЕТХАНҰЛЫ**

**Тұрғылықты мекен-жай:** Қызылжар қаласы, Букетов к., 46, пәтер 39;

**Байланыс телефоны:** +7 707 024 8121;

**@e-mail:** dauletkhanoljas@gmail.com.

**Қысқаша сипаттама**

 «Өмірдің өгей пендесі» драмамда өткінші өмірдің құралпы қисынын шарлай іздеп өткен ақынның әсерлі, һәм сезімталдығын баяндадым. Пьесадағы кейіпкерлерді поэзия әлемінде ғұмыр кешетін муза бейнесінде аштым. Пьесада ақынның о дүниеге кеткеннен кейінгі өмірі көрсетіледі. Тіршіліктегі ақын көрген құрметті барлығымыз білеміз, өлгеннен кейін ол құрметтің мың есе артатынын тағы білеміз. Осы идеяны ала отырып өлеңнің құдіреті мен адам бойына сыйлайтын жайлылығын, махаббатын сипаттадым.

**ЕСКЕРТУ:** *пьесадағы оқиғалар ақын Есенқұл Жақыпбектің өлеңдеріне сүйене отырып автордың өз қиялынан туған, шынайы өмірге еш қатысы жоқ.*

**Өмірдің өгей пендесі**

***Драма***

**ӘЙЕЛІ –** ақынның әйелі, соңғы уақыттарда түсініксіз дәрілер қолданып кеткен, ақынның ең соңғы махаббаты;

**ВАНЯ –** ақынның досы, алқаш, әділ;

**АҚЫНЖАН –** ақынның досы, ақынның бұрынғы қызын өзімен алып кеткен;

**ЖӘМИЛӘ –** ақынның бұрынғы қызы, кейіннен Ақынжанмен бірге кеткен, бір аяғын қисық басатын қыз;

**КЕРБЕЗ –** ақынның өлеңдеріне ғашық, жинағын сақтап жүрген жас қыз.

*1 – САХНА*

*Шымылдық ашылғанда төбеге өлең жазып іліп қойған ақ қағаздар бірте-бірте үзіліп сахнаға түсе берді. Сахна алдында көлденең құрылған ұзын үстел үстінде бес адам өлең жазылған ақ қағаздардан ыдыс жасап, ас қылып ішіп отыр. Қағаздан жасалған пакетке артылған тамақтарды (өлең) салып әкетіп жатыр. Ваня үстелде жалғыз қалды. Үстіндегі костюмын шешіп жерге тастады.*

**Ваня.** Жақсы адам еді, жақсы адам еді...

Өтті жаз,

Кетті алыстап жұмақ көктем.

Күз келді,

Қайтты құстар шұбап көкпен.

Дауысы қайтқан құстың

Неткен мұңлы!

Қыздай боп ұзатылған,

Жылап кеткен.

Жаз өтті, жаймашуақ күз де өтеді,

Бір уақыт бұйырмады бізге тегі.

Көшеде көз қуаныш ұл мен қыздар,

Біздерге өткен күнін іздетеді.

Пендеміз мәңгі жүрген септеп үміт,

Ештеме құлазисың жоқ көрініп.

Емексіп бұл өмірден біз де өтерміз,

Бірде жақсы, ал бірде жек көріліп.

*Ваня жерде жатқан костюмын көтеріп бір сілкіп алды да, шалбарының артындағы белдікке қысылған бөтелкесін шығарып ұрттап алды. Ақынжан мен Жәмилә қолшатырдың астында әңгімелесіп келеді. Жәмилә бір қолымен балдақ ұстап сүйеніп келеді.*

**Ақынжан.** Тәнімнің құмары, жанымның шырағы,

Көңілдің шуағы, өмірдің бұлағы!

**Жәмилә.** Іздемей тұра алмас,

Жүрекке сыңарлас.

Сезімім сені аңсап тұр әлі...

**Ақынжан.** Өзіңмен орнайды жаныма жайлылық,

Бағымды кетпеші жолынан тайдырып.

**Жәмилә.** Алдыңа келгенде қайғырып,

Қаламын айтатын ой құрып,

Бостандығымнан айрылып.

**Ақынжан.** Артып ап, ойға мұң, әнге үміт,

Келемін сен бар деп тәубе қып.

**Жәмилә.** Шығарып төрт-бес жол тақпақ,

Жоғалтатыныңа қорқақтап,

Сағынатының әурелік.

Кеудеңе мінсе мұң қарғып,

Жүректен шыққан жырларды ұқ.

**Ақынжан.** Бақытқа жеткізіп төбемді,

Ғасырлар жинаған өлеңді,

Жолыңда кетейін құрбан қып.

*Ақынжан мен Жәмилә қолшатырдың астында қалды. Кербез жерде жатқан қағаздардың үш-төрт парағын қолына жинап алып сахна ортасына тұрды. Ваня сахна шетіндегі пианиномен әуен ойнап бастады.*

**Кербез.** Көк шыққанға бір қуанып,

Шөп шыққанға бір қуанып,

Өмір өтті-ау зырғып ағып, зырғып ағып...

Қызғалдаққа бір қуанып,

Сарғалдаққа бір қуанып,

Өмір өтті-ау зырғып ағып, зырғып ағып...

Көк аспаннан бара жатыр,

Өмірімнің жұлдызы ағып.

Жетем деген арман жоқ,

Бара жатыр жұлдыз ағып, жұлдыз неткен,

Мұңлы жарық, мұңлы жарық.

Ескі доспен кездескенде,

Есім шығып шын қуанып,

Өмір өтті-ау зырғып ағып, зырғып ағып...

Өсем деген ұлды бағып,

Кетем деген қызды бағып,

Өмірімнің бара жатыр жұлдызы ағып...

*Кербездің артынан шашын жайып алған, үстіне ақ мата жамылып, қолына дәрі ұстаған әйел шықты. Кербез көкке қарап тұрғанда құлағының түбіне келіп сыбырлады.*

**Әйел.** Сендер, кімді жоқтап жатсыңдар?

**Кербез.** Ақынды.

**Әйел.** Қатты шуламаңдар, күйеуім ұйықтап жатыр. Түүш.

**Кербез.** А ол оянбайды, қорықпаңыз.

Келмейді сөзге құба тіл енді,

Жырына балап тұратын елді,

Кеше көктегі бір жұлдыз сөнді,

Жердегі бір ақын өлді.

**Әйел.** Жоғалмай жатып пенденің есі,

Өлгені несі?

**Кербез.** Түсінесіз бе, біткен ғой жұтқан ауасы,

Біткен ғой жердегі үлесі.

**Әйел.** Саған осы керек пе, сұм қараша,

Не етеді адамды адам мұңдамаса.

**Кербез.** Қойыңызшы, бәрібір сол ақынды,

Жүрген де жоқ еді ғой тыңдап аса.

**Әйел.** Сен қайдан қойып алдың бұл екпінді?

**Кербез.** Кеше біздің өмірге түнек кірді.

Ұйықтап жатқан ақынның кеше ғана

Талантсыздар өлімін тілеп тұрды.

*Жәмилә қолшатырдан шығып әйел мен Кербездің қасына келді.*

**Әйел.** Мен сендерді танимын.

**Жәмилә.** Иә, мен шығып бара жатқанда сен кіріп келе жатқан едің ғой.

**Әйел.** «осының әйеліне обал» - деп ойламадыңдар ма?

**Кербез.** Өтірік аянышты болмай-ақ қойыңыз.

**Әйел.** Сендер оны ақын болғаны үшін сүйдіңдер, қолдарыңнан келсе мен секілді сүйіп көріңдер. Өлең жазып отырып артық дыбыс шыққандағы айғайына көніп, жазудан басқа ермегі болмағаны үшін сүйіп көріңдер. Оның мазасын алмай асырау үшін жұмыс істеп көріңдер...

**Кербез.** Ал сіз оған, біз секілді сүйікті бола аласыз ба?

**Жәмилә.** Жоқ, әрине. Ақын жауһар туындыларын жазу үшін де әлде-неге тамсану керек емес пе. Мына кісіге қараса ары кетсе бұлыңғыр өткен шағын ғана жазатын шығар. Муза деген мен секілді болу керек, мен секілді. Ол тіпті бар ғой барлық жүрегінен шыққан сөзін маған арнаған. Мысалы:

*Ваня пианиномен әуен ойнап бастады.*

**Жәмилә.** «Өзіңді аңсап өтеді көктем, өтер күз,

Аңсаумен өткен өмірге мынау не етерміз?

Көрсем деп, шіркін, іздеген мәңгі бір-бірін,

Көк аспандағы ай менен күндей екенбіз.

Жаным-ау, менің жағама таққан тұмарсың,

Жалғанда жалғыз жабығып жүрген шығарсың.

Ұнарсың талай бір көрген жанға, ұнарсың,

Өмірде бірақ, өзіме ғана сыңарсың.

Көркемім сені көрсем де жақсы өзгеден,

Қиналдым соны айта алмай саған сөзбенен.

Сен туған ауыл, ел-жұртың неткен бақытты,

Өзіңді күнде жүретін көріп көзбенен.» - деп жырлады ғой.

*Көркем ән айтып болған соң екі қызға күліп қарады. Екеуі де кері бұрылып кете берді. Жәмилә біреуінің қолынан ұстап қалып еді жұлқып жіберді.*

**Жәмилә.** Сендер қайда барасыңдар? Несіне маған өкпелейсіңдер?

*Екеуі бұрылмай шығып кетті. Ваня пианино шетінен портфельін алып, басына шляпасын киіп тұрып кетті. Жәмиләнің иығынан Ақынжан сипалай барып сөйледі.*

**Ақынжан.** Ұнатамын, осы аяулы күлкіңді,

**Жәмилә.** Осы неге біздің өмір бір түрлі?

**Ақынжан.** Сенің жүзің, сенің ернің, қастарың,

**Жәмилә.** Жүректе жоқ содан өзге басқа мұң,

Бақыт деген қойып алдық күрт үлгі.

**Ақынжан.** Сен келгелі шаттығыма көмілдім,

**Жәмилә.** Сен келгелі өз өмірім құртылды.

**Ақынжан.** Қараңғы күннің жарық шуағысың,

**Жәмилә.** Сен мені естимісің, ұғамысың?

**Ақынжан.** Біздегі егіз шығар мүмкін жүрек,

**Жәмилә.** Құдай-ау, осы екеуі ұмтылды деп,

Өзгерте қоя салмас жыл ағысын.

Махаббаттың алдында есеп берем,

Шынайы сезім үшін, жұмақ үшін... *(пауза)*

Сүйесің түсіне алмай не үшін мені?

Алдыңда сыр айтамын ақырғы рет.

Сен мені кешір жаным, кешір мені,

Мен адамды сүйемін Ақын-жүрек.

*Ақынжан Жәмиләнің қолынан қысып ұстап өзіне тартты.*

**Ақынжан.** Біз бұл әңгімені қойып едік қой.

**Жәмилә.** Онда бастамайық.

**Ақынжан.** Мен сені сүйем.

**Жәмилә.** Сүйе бер енді, маған не дейсің?

*Ақынжан Жәмиләнің көзіне қарап үнсіз қалды. Жәмилә оны құшақтап қайта жіберді.*

**Жәмилә.** Мен сені көргім келмейді. Сені бақытсыздыққа апара жатырмын.

**Ақынжан.** Мен бақытсыз болуға да дайынмын, тек сен болсаң болды.

**Жәмилә.** Мен дайын емеспін. Соқыр махаббаттың соңынан ере бергеннен ештеңе шықпайды, мен сені таусыла сүйе алмаймын, сені құшақтағанда бүкіл дүниенің жалғандығын ұмыта алмаймын, саған ғашық емеспін. Түсінесің бе?

**Ақынжан.** Мен сенің жаныңда болам, көмектесем.

**Жәмилә.** Қалай?

**Ақынжан.** Білмеймін, біздің сертіміз де бар ғой.

**Жәмилә.** Сертімді қайтып алдым, болды баршы. Шаршадым. Менің жан-дүнием бақытсыз. Мен жылаған кезде сенің жаныңда өзімді жылы сезінбеймін. Тыңдашы мені, мен қызғаншақ болып барам, мен күліп тұрған адамның күлкісін қызғанамын...

**Ақынжан.** Менде де ақынның жаны бар.

**Жәмилә.** Сенің айтқаның да өзіңдікі емес, барлығы жаттанды.

*Жәмилә сахнадан кетіп қалады. Ақынжан кеудесін ыза билеп Жәмиләні ұстап қалуға тырысқанымен ештеңе шықпады. Ызамен сахнадан шығып кетеді.*

*Сахна ортасында бір ғана дөңгелек үстел тұр. Ваня портфельін аяқ жағына сүйеп, төс қалтасынан газет шығарып бұрышынан қиып алды да махорка орап, алаулап жанып тұрған сіріңкені ұзақ ұстап барып темекісін тұтатты.*

**Ваня.** Мен мұнда жалғыз келмейтінмін. Бір досым болатын. Әйелі маған ренжиді, сен, үйімізге арақ әкеп, күйеуімді сыраханаға сүйрейсің да жүресің деп. Досыма әйелімен қызық болса менімен кетпейтін еді ғой деп ойлаймын жаңағы. Өстіп ойлап алам да арандатып жатқан жоқпын ба тағы ойланам. Ой түбіне кім жете алған. Досым қайтқалы ешкім есіне алып жоқтаған емес. Тек мен, иә, мен осында келемін де, екеуміздің барлық тентектігімізді есіме түсіріп, іше беремін. Сонсоң үйіне барып әйелінен ұрс естіп қайтам. Қазір барып есігін қағам әйелінің қолында дәрі, шашы жалбырап шығады. Шашы өзіне бағынбай кеткен ба бірдеңе.

*Ваня сөйлеп тұрғанда іс-әрекеттерін қатар жасап тұрды. досының есігін келіп қаққанда расында да шаштары жайылған, қолында дәрісі бар әйел есік ашты.*

**Әйел.** Не керек?

**Ваня.** Досымды сағынып келдім.

**Әйел.** Ол ұйықтап жатыр.

**Ваня.**  Оятып жібермес па екенсің?

**Әйел.** Сенімен ойнап тұратын уақытым жоқ. Оның үйде жоқ екенін біле тұра келесің.

**Ваня.** Мен келсем, досымды жоқтап келем, балаларға тәттілер алып келем.

**Әйел.** Жоқтағың келсе неге сау кезіңде келмейсің, неге сау кездеріңде балаларды ойлап жандарың ашымай, ішіп алсаңдар мүсіркеп қаласыңдар?

**Ваня.** Сенікі жай ма?

**Әйел.** Үй мен сырахананың арасында ары-бері тасыдың, өлеңдерін ұрлап саттың, басына іс түскенде сол сыраханада жалғыз қалдырдың, сенікі қандай достық?

**Ваня.** Өлеңдерін сатсам ішіп-жегенін төлеу үшін саттым.

**Әйел.** Көзіме көрінбеші, әне сенің келгеніңнен балаларым да қорқып ұйықтай алмай отыр.

**Ваня.** Сендерге осы шынымен, қарап тұру обал-ақ,

Өтірікті шындық қып жүресіңдер жобалап.

Есеніңнің түбіне әлі жеткен жоқпын мен,

Есеніңнің түбіне әлі жеткен жоқ арақ.

Кетсе дағы ақылың мен сенен ес,

Тоқтамайды шындық үшін ерегес.

Өлеңдерін ақша қып, Есеніңнен дәметіп,

Қалтасына қол сұғып жалтақтаған мен емес.

*Ваня қолын бірақ сілтеп сахнадан кетіп қалады. Әйел сахна алдына келіп, аяғын салбыратып отырды. Кербез әйелдің жанына келіп отырды.*

**Кербез.** Қайда қарап отырсыз?

**Әйел.** Ол менімен алғаш танысқанда, жарық кеш еді, бақты ұзақ аралап қызық ештеңе таппаған соң оның көзіне үңілдім. Өмірден іздеген барлық сұрағымның жауабы сол көздерде еді, сондай тұнық, мөлдір көз. Шіркін, нұрланып тұрған жанарына тағы бір қарасам арманым болар ма?

**Кербез.** Жүрегіңнің жолын қалай табайын?

Бұл өмірде кімге серік болайын?

Қалың жұрттың ортасында жүрсем де,

Қаңырап тұр неге менің маңайым? – сондай көп сұрақ, жауабы жоқ, өкінішті.

*Кербез қалтасынан пакетке (өлең) салынған тамақ (өлең) алып шықты.*

**Кербез.** Жейсіз бе?

*Әйел үндемей Кербездің көздеріне қарап қалды.*

**Кербез.** Жарайды, өзім жей саламын, түнде қарным ашатыны бар еді.

*Әйел Кербездің қолындағы тамаққа қарап қалды.*

**Әйел.** Мынау Есенімнің маған жазған хаты ғой.

**Кербез.** Кімге жазғанын білмеймін, әйтеуір жаныма жақсы азық болды.

*Әйел Кербездің қолындағы тамақты алып, мыжылып қалған жерлерін түзетіп парақты аша бастады.*

**Әйел.** *(дауысын қатты шығармай)* Жайлап алып жаны жылы пеш түбін,

Шүңкілдесіп отырамыз кешқұрым.

Демеу болар ағайын көп десек те,

Сенен басқа жоқ екен-ау, ешкімім.

Белің сынып кететіндей күтірлеп,

Барған сайын бара жатсың бүкір боп.

Менің тақыр тауқыметім тұрғанда,

Саған осы өле-өлгенше күтім жоқ.

Барлық жүгін әйелдің де, жігіттің

Саған ғана артып қойып жүріппін.

Менің тозып, тебіренген жанымды

Сенің түзеп алғаныңды шын ұқтым!

*Әйел парақты бетіне жақындатып иіскеп алды да, қалтасынан сіріңке алып өртеп жіберді.*

**Кербез.** Неге өртеп жібердіңіз?

**Әйел.** Менің бөліктерге шашыраған жүрегімнің күлі, жел тұрғанда аспанға жетіп, Есенімді табарына сенем.

**Кербез.** Есен де сіздікі, тамағымды да өртеп жібердіңіз.

**Әйел.** Айтпақшы сен мұнда неге келдің?

**Кербез.** Жай, алғаш осы жерде Есеніңіз маған өлең оқып берген.

**Әйел.** Мен онымен отырып шай ішкім келеді, жаныма жеткіліксіз осы бір дүниенің түбіне жетсем ғой.

**Кербез.** Сіз уайымдамаңыз, апай, Есенқұл мені емес, маған жазған өлеңдерін ғана ұнатады. Ол кісінің жүрегінде сізден басқа ешкімге орын жоқ.

**Әйел.** Ол жайлы ойланып та көрмеппін. Сендерге өлең оқыса да менің құшағымда ұйықтайтын. Өлең жазған кезде сондай бала сияқты еркелеп кететін.

**Кербез.** Обал, сауап, ұятты ұмыттырып,

Жібереді енді өмір құнықтырып.

Су қараңғы далада,

Соқыр түнде,

Жүрдек пойыз жүйткіді дүдік-дүдік,

**Әйел.** Кіріп барып молаға, тұрған қырда,

Дегім келер айғайлап:

– Кім бар мұнда?

Тірілердің пиғылын түсіндік қой,

Тілін ұққым келеді жындардың да.

Тілін ұққым келеді елестердің,

Шейіттердің, өлгеннің, құрбанның да.

Қызықтары, әйтпесе, бұл өмірдің,

Қызық болмай барады жылдан-жылға.

**Кербез.** Мен сізбен қоштасуға келдім.

**Әйел.** Сау бол!

*Кербез кеткісі келмегендей үнсіз қарап қалды.*

**Кербез.** Қайда кететінімді де сұрамайсыз ба?

**Әйел.** Қарағым, кетші, саған бөлетін уақытым жоқ.

**Кербез.** Сіз Есенді қызғанбадыңыз ба?

**Әйел.** Сендерден бе? *Қылжақтап күледі.*

*Кербезге әйелдің күлгені мүлдем ұнамай қалды. Сахнадан шығып кетті. Әйел орнынан қозғалған жоқ. Ауыр бір күрсініп алды да, бетіне тура түскен жарыққа қарап отырды.*

**Әйел.** Ертеңім кетті бұлдырап,

Бақытым қалды құлдырап.

Өксумен жүрмін тұнжырап

Өмірім мәнсіз, мұңдырақ.

Көтермей сордың бес елін,

Шыдамың жоқ па не сенің?...

Жалғыздығыңнан жалықсаң,

Барайын саған, Есенім!

*Әйел сөзін айтып тұрып баяу қимылдап орнынан тұрды.*

**Әйел.** Менің ең бақытты күнім осы жерден басталған, ең соры да осы жерде аяқталады.

*Сахна алдында тұрған ұзын темірдегі құлыпты қолына ұстады. Қолындағы дәрінің ыдысынан кілт алып шықты.*

Біз екіге бөлінген соң осы құлыпты өзенге лақтырамыз деп шешкенбіз. Мен көп ойландым, ойлана-ойлана жынды болып кеттім. Осы бір кілтті ұстап ойлана берем. Қазір құлыпты шешсем екеуміз мәңгілікке айырыламыз. Жоқ, мен оны қаламаймын, мен сенің жаныңа барам.

*Әйел кілтті өзенге лақтырып, өзі де секіруге ыңғайлана бастады.*

**Әйел.** Мен сенің жаныңа барам, Есенім, шыда, күт мені...

*Әйел өзенге кілтті лақтырғанда Ақынжан мен Көркем келе жатқан еді.*

**Ақынжан.** Есіңде ме?

Жаздың ыстық кешінде ме.

Бірге отырып өлең айтып,

Бірге барып қайтушы ек вечерге де.

**Жәмилә.** Сосын сенің сыбырлап құлағыңа,

«сезімдерім айналды көшірмеге,

Сен мені ұмыт» - деп едім, есіңде ме?

Сен неге мені мүлде елемейсің,

Өзінше бір тұлғасың, телегейсің.

**Ақынжан.** Махаббатқа сәлем айт ішіңдегі,

Маған да бақыт болып келе қойсын.

**Жәмилә.** Жасамайсың өмірге биік адым,

Сол үшін мен өзіңнен тыйыламын.

**Ізгілік.** Махаббаттың алдында енді саған,

Менікі боп өтуге бұйырамын.

**Жәмилә.** Мен бұрын сені ойлап түнеруші ем,

Ал бүгін танымаймын, кім едің сен?

**Ақынжан.** Мен сені бір ақынның қаһарынан,

Құтқарып алған адам біле білсең.

**Жәмилә.** Иә, білем,

Төбемді жеткізем деп көкке менің,

Уәдеңді үйіп-төгіп кеткен едің.

**Ақынжан.** Ол рас, таусыла сүйем сені,

**Жәмилә.** Білем, білем, сол үшін жек көремін.

*Екеуі сөйлесіп болғанша әйел мазақ қылып қарап тұрды, күлді, тілін шығарып күрсініп алды.*

**Әйел.** Ей, болдыңдар ма?

**Жәмилә.** Иә, болдық.

**Әйел.** Өтініш бара тұрыңдаршы, мен де күйеуіммен кішкене көрісіп алсам деп едім.

**Жәмилә.** Жарайды, бірақ, андағы жерден секірсеңіз көрісе алмай қалуыңыз мүмкін.

**Әйел.** Сен қайдан білесің?

**Жәмилә.** Алдында бір көргем, болмады.

**Әйел.** Сен де Есенді сағындың ба?

**Жәмилә.** Ой, жоға, мен мынадан жалығып істегем, болмады ғой, есесіне балдақпен жүрмін.

**Әйел.** Солай ойлайсың ба?

**Жәмилә.** Иә.

**Әйел.** Не істесем болады енді?

**Жәмилә.** Қалтаңызда теңге бар ма?

**Әйел.** Бар.

**Жәмилә.** Лақтырып көрейік, егер кері түссе үйге қайтасыз, оң түссе секіресіз.

**Әйел.** Тоқта-тоқта, мен үйге барып киініп келейінші. Мына түрімді Есен көрсе менсіз әбіржіп кетіпті деп ойлайды ғой.

**Жәмилә.** Жарайды, сізді осында күтемін.

**Ақынжан.** Не айтып жатырсың, сенің есің дұрыс па?

**Жәмилә.** Дұрыс емес, сол үшін сенімен жүрген жоқпын ба. Саған кейде жаным ашиды, жаныңда жүрсем да басқа адамға ғашықпын, сен соны сезе тұра өз намысыңды таптап мені маңайлап жүріп алдың. Мені арман жетелейді, ал адамдар, маған обьекті ретінде ғана қызық. Сені бағалау білетін адам тауып алшы.

**Ақынжан.** Бұл өмірде менің қолымнан сені сүюден басқа ештеңе келмейді, мен не істеймін?

**Жәмилә.** Білмеймін, неге бәрің мені айнала қалдыңдар, не істеймін, не істеймін... иә, мен сондай эгоистпын, өзімді ғана ойлаймын. Өзіңді өлтіре салсаң да маған бәрібір. Әйтеуір жоқ болып кетші. Шаршадым! Уақыт болған сияқты, енді қайтып оралмашы!

*Ақынжан сахнадан кетіп қалады. Жәмилә жалғыз қалды. Акапелламен ән айтып бастады.*

**Жәмилә.** Үри-ай, дәурен, үри-ай,

Үмітпен өткен дүние-ай.

Тағдырға қарап теңселіп,

Терең бір ойлар еңсеріп.

Ұйқысыз өткен түнім-ай...

Жаныма дауа бұл күні,

Жаныңды алған бұ Құдай!

Үри-ай, дәурен, үри-ай,

Үмітпен өткен дүние-ай.

*Әйел ұзын ақ көйлегін киіп, су-су шашымен сахнаға шықты.*

**Әйел.** Мен келдім. Мә (*қалтасындағы теңгені беріп*) тез ойланбай лақтыр.

*Көркем теңгені көкке айналдыра лақтырып қалды, теңге теріс түсті. Ұзақ үнсіздіктен кейін.*

**Әйел.** Мынауың теріс түсіп қалды ғой.

**Жәмилә.** Өмір сүреді екенсіз.

**Әйел.** Бағанадан бері дайындалғаным не болды сонда? Көйлек үтіктеу ең жек көретін жұмысым болса үтіктеп, шашымды жуып дайындалып келдім ғой мен. Ұзақ күтіп қалмасыншы деп шашымды кептірмей шығып кеттім. Басқа бір шешімі болу керек қой. Тапшы тез-тез.

*Көркем шалбарының артында белдігіне қысылған тапаншаны алып әйелге кезеді. Әйел көзін жұмып тұра қалды.*

**Жәмилә.** Тапаншада бір-ақ оқ бар, мен бірінші атамын, егер оқ атылмаса сен маған атасың. Келістік пе?

**Әйел.** Жоқ, сен маған атасың, егер атылмай қалса тағы да атасың.

**Жәмилә.** Не үшін, мен саған көмектесіп жатырмын, сен де көмектесуге міндеттісің.

**Әйел.** Менің аузымнан саған көмектесем деген сөз шыққан жоқ.

**Жәмилә.** Онда сау бол!

*Жәмилә сахнадан кетіп бара жатыр еді әйел ізінен жүгіріп барып ұстап қалды.*

**Әйел.** Жарайды, келісемін, тек алғашқы қар жауғанда бірақ атамын.

*Жәмилә әйелге ұзақ қарап тапаншаны кезеп тұрды.*

**Жәмилә.** Әркімнен қалған көңіл-ай,

Жүр екем осы мен неге?

Жатсына берген өмір-ай,

Пана бол өгей пендеңе...

*Жәмилә тапаншаны ата алмады. Ақырын жарық сөне бастайды. Әйел тұрған жерінде қалды, Көркем алыстап кете берді.*

*Жарық ақырын ғана түсіп тұр. Әлдекімнің ызыңдаған дауысы естіледі. Әйел жерге шашылған өлең жазылған парақтың барлығын жинап алып бос бесікке салып тербетіп ұйықтатып отыр. Ызыңдаған дауыс баяулап акапелламен өлеңің айтып бастайды.*

**Әйел.** Алдымызда жалт-жұлт етіп от шырақ,

Әне, міне, бақ қонардай боп тұрады.

Жалпы мақтап, жаны қалмай жатса да

Ешкім бізді шын түсінген жоқ бірақ.

Жанымызға бермей ешбір тыныштық,

Көпшіліктің көңілін тауып, ұғыстық.

Бар екенін махаббаттың, шындықтың,

Барша адамға сендіруге тырыстық.

Барша адамға сендіруге тырыстық.

Әлди, әлди, әлди, әлди, әлди, әлди, әлди-ай.

*Ызыңдаған дауыс көтеріледі. Жарық сөнеді.*

**СОҢЫ**